CELEX: 62013CN0006
Language: el
Date: 2013-01-04 00:00:00
Title: Υπόθεση C-6/13 Ρ: Αναίρεση που άσκησε στις 4 Ιανουαρίου 2013 η IDT Biologika GmbH κατά της αποφάσεως που εξέδωσε το Γενικό Δικαστήριο (δεύτερο τμήμα) στις 25 Οκτωβρίου 2012 στην υπόθεση T-503/10, IDT Biologika GmbH κατά Ευρωπαϊκής Επιτροπής

13.4.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 108/14
            
         Αναίρεση που άσκησε στις 4 Ιανουαρίου 2013 η IDT Biologika GmbH κατά της αποφάσεως που εξέδωσε το Γενικό Δικαστήριο (δεύτερο τμήμα) στις 25 Οκτωβρίου 2012 στην υπόθεση T-503/10, IDT Biologika GmbH κατά Ευρωπαϊκής Επιτροπής
   (Υπόθεση C-6/13 Ρ)
   2013/C 108/29
   Γλώσσα διαδικασίας: η γερμανική
   
      Διάδικοι
   
   
      Αναιρεσείουσα: IDT Biologika GmbH (εκπρόσωποι: R. Gross και T. Kroupa, δικηγόροι)
   
      Αντίδικος κατ’ αναίρεση: Ευρωπαϊκή Επιτροπή
   
      Αιτήματα της αναιρεσείουσας
   
   Η αναιρεσείουσα ζητεί από το Δικαστήριο:
   
               —
            
            
               να αναιρέσει την από 25 Οκτωβρίου 2012 απόφαση του Δικαστηρίου, η οποία απεστάλη στην προσφεύγουσα/αναιρεσείουσα στις 26 Οκτωβρίου 2012,
            
         
               —
            
            
               να ακυρώσει την από 1 Σεπτεμβρίου 2010 απόφαση της Αντιπροσωπείας της Ευρωπαϊκής Ένωσης στη Δημοκρατία της Σερβίας, με την οποία, αφενός, απορρίφθηκε η προσφορά που υπέβαλε η IDT Biologika GmbH όσον αφορά την παρτίδα 1 στο πλαίσιο της προσκλήσεως για την υποβολή προσφορών, με στοιχεία αναφοράς EuropAid/129809/C/SUP/RS, σχετικά με την προμήθεια αντιλυσσικού εμβολίου στο Υπουργείο Γεωργίας, Δασοκομίας και Υδάτινων πόρων της Δημοκρατίας της Σερβίας, δικαιούχο της ενισχύσεως, και με την οποία, αφετέρου, ανατέθηκε το αντικείμενο της συμβάσεως στην κοινοπραξία της οποίας ηγείται η εταιρία Bioveta a.s.,
            
         
               —
            
            
               να καταδικάσει την αντίδικο κατ’ αναίρεση στα δικαστικά έξοδα.
            
         
      Λόγοι αναιρέσεως και κύρια επιχειρήματα
   
   Με την αναιρεσιβαλλόμενη απόφαση το Γενικό Δικαστήριο υπέπεσε σε πλάνη περί το δίκαιο, στον βαθμό που απέρριψε την προσφυγή της αναιρεσείουσας.
   Η διακριτική ευχέρεια που διέθετε η Επιτροπή στο πλαίσιο της επίμαχης διαδικασίας προσκλήσεως για την υποβολή προσφορών δεν ασκήθηκε ορθώς από πραγματικής και τεχνικής απόψεως.
   Ειδικότερα, το Γενικό Δικαστήριο εσφαλμένως έκρινε, αφενός, ότι η Bioveta a.s. απέδειξε στο πλαίσιο της διαδικασίας προσκλήσεως για την υποβολή προσφορών την ασφάλεια του προϊόντος επικαλούμενη τις αντίστοιχες εθνικές άδειες που της είχαν χορηγηθεί στο πλαίσιο της διαδικασίας αναθέσεως και, αφετέρου, ότι ήταν άνευ σημασίας οι αυτοτελείς εξετάσεις που πραγματοποιήθηκαν σε πρωτεύοντα θηλαστικά, προκειμένου να αποδειχθεί η μη λοιμογόνος δράση του προϊόντος στον άνθρωπο.
   Επιπλέον, η Bioveta a.s. δεν απέδειξε ότι το εμβόλιο δεν βασίζεται στο πρωτότυπο στέλεχος του ιού SAD-Bern αλλά σε τροποποιημένο.